
				Кривото огледало

				

				„Не остарявай, Любов!”

				Недялко Йорданов

				

				Остаряваш, Любов... Ще ти дам огледало.

				Погледни си очите – безразлични и пусти.

				А лицето ти – вече тебеширено бяло.

				Тъжна маска на клоун, със пречупени устни.

				

				Остаряваш и крачиш. Непривична. Унила.

				Все към пътища равни сочат твоите стъпки.

				Не прескачат огради, не се спъват в бодили...

				Не замръкват разумно. А осъмват безпътни.

				

				Осъзнай се, Любов, ти все още си жива!

				Огледалото прашно разтроши на парчета

				Не поглеждай във него. То е старо и криво.

				Замъглено. Не вижда как лицето ти свети.

				

				Повдигни рамене и обуй си токове!

				Ще ти бъде от полза малко блясък в очите.

				Чак тогава със теб ще се срещнем отново –

				ти – пулсираща, властна.

				Аз – излязла от ритъм...

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

			

		

	
		
			
				И ЦВЕТЕ ВЪРХУ КАМЪКА ПОНИКНА

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

			

		

	
		
			
				Безглаголно

				

				Клайдерман. А после Мориконе…

				Аз и ти. Интимна тишина.

				Хвърлената чаша през балкона.

				После – изнамерена вина.

				Думите – просъскани, камшични.

				Водопадна спотаена злост.

				Дива невъзможност за обичане.

				Сгърбен обвинителен въпрос.

				Разпиляна върху пода нежност.

				И последни счупени акорди.

				Толкова пропукани надежди!

				И една недопустима гордост.

				Опит за сдобряване.Театър.

				Доста неумело разигран!

				Масата. Уискито. Кревата.

				

				Мориконе. После – Клайдерман... 

				

				

				

				

				

			

		

	
		
			
				Отминали

				

				Те никога не идваха за дълго.

				И аз не бях убежище за тях.

				И някак безболезнено си тръгваха...

				Мъжете, на които не държах.

				

				Любимите си лъжеха небрежно.

				И след поредния Адамов грях

				събираха трохи от мойта нежност.

				Мъжете, на които не държах.

				

				А сутринта, избръснати до синьо,

				разливаха кафета със замах

				и хлътваха в луксозни лимузини.

				Мъжете, на които не държах.

				

				Те ставаха началници, банкери.

				Разменяха пари за звезден прах.

				Величия с претъпкани портфейли.

				Мъжете, на които не държах.

				

				Без болка си отиваха мъжете.

				Зад тях се вееше една лъжа.

				...Над моята камина грее цвете

				от този, на когото аз държа.

			

		

	
		
			
				На прага

				

				Ех, Любов, ти пак ли ме подмина!

				Уж отново в нощите ми спря.

				Пална огън в старата камина

				и звезди разсипа в пепелта.

				

				Беше празник твоето завръщане.

				Помниш как отключих ти вратата.

				Влезе плахо в тъжната ми къща,

				а ми се отдаде без остатък.

				

				Беше земна, беше много истинска.

				Вярваш ли как стопли ме дъха ти?

				А оказа се една измислица...

				Наслади се... И пое си пътя.

				

				На къде си, блуднице нещастна,

				пак ли чужда топлина ще просиш?

				Мислех си, че вече си порасла.

				Но остана жалко недоносче.

				

				Е, върви, щом искаш да избягаш.

				Бързо свий след този прашен ъгъл.

				

				Любовта ми се подпря на прага,

				но не влезе... Нито пък си тръгна...

			

		

	
		
			
				Един зимен ден

				

				„Да тръгваме ли вече?“... Само кимнах.

				Че ме боли не исках да призная.

				Облякох си палтото. Беше зима...

				А зад гърба ми зъбеше се краят.

				

				Палтото топло стана ми защита,

				в която скрих прогонената нежност

				Не се разплаках... Даже не попитах

				защо усмивката ти стана снежна.

				

				А ти встрани ме гледаше сърдито.

				Присъдата ти беше без отсрочка.

				С оловни думи стреляше в очите.

				И всеки изстрел бе поредна точка.

				

				Останала без крехката си броня,

				аз почнах късчетата да събирам...

				

				Но... беше слязъл Рицарят от коня...

				А без коне героите умират.

				

				

			

		

	
		
			
				Разминахме се

				

				Разминахме се... Най-закономерно.

				И никой не успя да промени

				привичките си, сляпото доверие,

				натрупаните с времето вини.

				

				Разминахме се... Сякаш че нарочно.

				Предизвестен бе краткият ни път.

				Поток от думи, после – многоточия...

				Раздялата е, казват, малка смърт.

				

				Раздялата е пътят към безкрая.

				Тръгни по него. Аз ще чакам тук.

				Земята се върти и най-накрая

				ще ни насочи пак един към друг.

				

				

				

				

				

				

				

				

				

			

		

	
		
			
				Ти и аз

				

				Ти и аз – вече два контрапункта,

				същества от различни планети.

				Ти и аз – две съдби между другото.

				Аз и ти – две случайни комети.

				

				Кратка среща. Лъжа. Разминаване.

				Знойно лято след ледена зима.

				Дълъг спомен и бързо забравяне –

				Жулиета... Жена... Нелюбима.

				

				Ти и аз… Ах, какво разхищение!

				Миг вълшебство на остров пустинен.

				Потопени в море от безвремие.

				Недолюбили. Тъжни. Отминали.

				

				

				

				

				

				

				

				

			

		

	
		
			
				Реквием

				

				Тази дълга любов най-накрая си тръгна.

				И от сцената слезе без поклон и овации.

				Застоя се за миг, после свърна зад ъгъла

				и пое без посока по безпътните знаци.

				

				Тази сляпа любов най-накрая прогледна

				и се спря удивена и прозряла най-после,

				че е битка загубена всяка кратка победа.

				А след нея напират неудобни въпроси.

				

				Тази късна любов вече нищо не значи.

				Не донесе взаимност, а натрупа беди.

				Краткотрайна утеха за самотни играчи,

				избеля  неусетно... Не остави следи.

				

				Тази кърпена обич ще потъне във мрака.

				Ще я търсим навярно. Само ден или два.

				

				Неуместни актьори във бездарен спектакъл

				тръгват в чужди посоки.

				                                           И какво от това?...

			

		

	
		
			
				Не ме приемаш...

				

				Не ме харесваш толкова различна.

				Не се побирам в твоите стандарти.

				Не се отучих в локвите да тичам,

				не мога да понасям тротоари...

				

				Не мога подходящо да се влюбвам.

				Обикна ли, от нищо не ми пука!

				Сълзите си да скривам ми е трудно.

				Засмея ли се, пея със капчука.

				

				Не ме приемаш... Даже си уплашен.

				Такива хора май се вписват сложно

				във твоите понятия за щастие.

				Защото постоянно те тревожат.

				

				Защото нещо в тях не се забравя

				и с времето нараства многократно...

				Не ме харесваш... Тръгвай си тогава!

				Но остави открехната вратата.

				

				Защото знам, че тайно в мен си влюбен.

				Напразно ме раняваш и отричаш.

				В тълпата лесно е да ме загубиш...

				Обичай ме, каквато съм! Различна.

				

			

		

	
		
			
				Не те приемам

				

				„В тълпата лесно е да ме изгубиш...“

				

				Изгуби ме в тълпата... Не опита

				дори за миг да вникнеш в същността ми.

				Обикнах те. Сама поех си риска

				да ме превърнеш във кълбо от рани.

				

				Не вярвах на препатилите хора.

				Те сочеха те с пръст, за да внимавам.

				Готова със разумните да споря,

				аз крехката си обич защитавах.

				

				Повярвала в един измамен рицар,

				защо от коня слязъл е, не питах –

				дори когато стреляше по птици…

				Дори когато лъжеше открито...

				

				А Росинант отдавна бе напуснал...

				И той от мен по-умен се оказа.

				Погребвам недоносените чувства...

				

				Боли те...

				                         Не успя да ме опазиш.

			

		

	
		
			
				Мъжете

				

				Мъжете вечно тръгват за нанякъде.

				И винаги са толкова заети!

				Нощта на раменете си намятат,

				изтрили обещания и клетви.

				

				Те винаги са искрени. До време.

				И толкова си вярват, че обичат!

				А всъщност, ни превръщат във мишени –

				в пробойни после вятърът наднича.

				

				Мъжете често падат на колене.

				Когато се почувстват неразбрани,

				насочват се към следващи вселени,

				кръстосват непознати океани.

				

				Те винаги се връщат победители...

				Но тайно, под завивката на мрака,

				в прегръдките на хищни прелъстителки,

				Жената на живота си очакват.

				

				

				

				

			

		

	
		
			
				Спомен за среща

				

				В една подобна тиха, снежна утрин

				случайно те видях на тротоара...

				Неистов сняг пътеките затрупа.

				Ти палеше дежурната цигара.

				

				А аз стоях погубващо наблизо...

				Видях как леко трепна ти ръката,

				как пламъчето пръстите ти близва,

				на болката гримасата позната.

				

				Косата ти, на ледени иглички,

				с ням полъх край лицето ми премина.

				Сърцето ми към твоето политна,

				но го застигна ледена лавина,

				

				извираща от погледа враждебен,

				смразяващ повече от ветровете.

				Ръцете ми се втурнаха след тебе...

				

				Но вече ни деляха километри

				от болка, незарастваща с години...

				

				Цигарата в ръката ти угасна.

				С усмивка крива ти през мен премина.

				

				И аз си тръгнах. 

				                            Но... затънах в пряспа.

			

		

	
		
			
				Страх

				

				Не ме кани на следващата среща.

				Страхувам се от новото начало.

				Страхувам се от твоята намеса

				във нещо, със годините изтляло.

				

				Страхувам се от жадните целувки –

				уж нови, ала тъй добре познати.

				Защото някога от теб научих

				какво е да те предаде приятел.

				

				Защото преживях отдавна всичко –-

				обидата, неверието, мрака...

				Сега съм друга – зряла и различна.

				Пак давам, но и толкова очаквам!

				

				Не мога да започна отначало!

				Защото знам какво е да изгубиш.

				... А там, където клада е горяла,

				остава само пепел.

				                                  Нищо друго...

				

				

				

			

		

	
		
			
				Аз и ти през зимата

				

				Малко е тъжна. Даже е стряскаща

				тази навъсена, зъзнеща зима...

				Дните се точат, със зрънце пораснали.

				Нощите стапят се, неуловими.

				

				Ти си наблизо, на другия ъгъл.

				Но ни разделя ледена бездна...

				В път без посока отново си тръгнал.

				И силуетът ти в тъмното чезне...

				

				Аз през реката ще търся пътека.

				Но ледоходът отдавна го няма.

				Стъпвам на пръсти, опипвам полека.

				Чува се пукот. Ледът е измамен.

				

				Няма излизане... Как да те стигна?

				Вдигам крилете, от скреж натежали.

				Вятър съюзник в небето ме вдига.

				Ще те догоня ли в мрака? Едва ли...

				

				Ти ненадейно променяш посоката.

				Порив повлича те неудържимо.

				И ме пресрещаш – щастлив, на високото.

				

				Пак е студено... Но вече ни има!

			

		

	
		
			
				Неслучайна случайност

				

				Единствена остана случайната им среща,

				но като трънче остро в сърцата се заби.

				Говореха нехайно, поспориха за нещо…

				Докоснаха се плахо – две сбъркани съдби.

				

				Докоснаха се кратко, разминаха се дълго.

				Той тръгна упорито в посоката си стара,

				а тя се сви отново в самотния си ъгъл...

				Премигна и угасна след нея светофарът.

				

				А всъщност близостта им не беше обичайна,

				те бяха се обрекли преди да се родят.

				Сам Господ им изпрати 

				                              планирана случайност,

				която да ги срещне един-единствен път.

				

				Eдин-единствен път преплетат съдбите

				и после да се спуснат в утъпкания бряг. 

				Но щом във своя танц са стигнали звездите,

				след хиляди години ще се намерят пак.

				

			

		

	
		
			
				Сезони

				

				Отново дъжд... И в тъмното възкръсва

				усещане за друг такъв порой.

				Да се завърнем в онзи ден е късно –

				след толкова години на застой.

				 

				След толкова години равнодушни,

				превърнали дъжда в природен факт,

				а вятърът – в един поток въздушен,

				навял листа пред сивия ми праг.

				 

				Днес пак вали. Но капките танцуват,

				обагрени от звездна светлина.

				Ловя ги в шепи и им се любувам –

				сълзи са те на старата луна.

				 

				Те парят под дъждовните ми пръсти,

				оставят по ръцете ми следа...

				И не цветя, звезди за тебе късам

				и искам да ти подаря една.

				 

				Да се превърне танцът ни в магия,

				земята да звъни от топъл дъжд.

				А в центъра на нощната стихия

				да бъдем пак сами. Жена и мъж.

			

		

	
		
			
				Твоите недели

				

				„Неделята е моят неприкосновен ден.

				Искам да си почивам сам.“

				От един разговор

				

				Пак ме питаш: „Навярно си плакала?“

				Отговарям объркано: „Не...“

				Но се стапям, разтворена в мрака

				под разсърдено тъжно небе.

				

				В тази нощ, под звездите огромни,

				ревизирахме всички мечти.

				Под ръка с подранилия спомен

				аз си тръгвам. Потегляш и ти.

				

				Но след нас ще остане Луната!

				А дланта ти ще парне звезда.

				Ще прониже за миг тишината

				с острие от сребриста тъга.

				

				Ще се питаме дълго къде ли

				отлетя възроденият смях...

				

				...Ти почивай. Днес пак е неделя.

				Вече имаш в излишък от тях...

				

			

		

	
		
			
				Стъпки

				

				Една жена от теб ще си отиде...

				Но ще открадне краткия ти сън.

				Ти в стаята си пак ще се зазидаш,

				с предчувствие за полунощен звън.

				

				Прозореца след нея ще затръшнеш –

				да не нахлуе снежна пустота.

				Отишла си е тихичко, на пръсти.

				Но стъпките ѝ ще кънтят в нощта!

				

				Премръзнал, ще я чакаш на перваза

				от залеза до първите петли...

				Но как от себе си да я опазиш?

				Тя е снежинка

				                                 в топка от бодли.

				

				

				

				

				

				

				

				

			

		

	
		
			
				Тази обич

				

				Тази обич не беше измислица

				или детски наивна мечта...

				Тази обич се случи наистина.

				Появи се. Видя. Отлетя...

				

				Тази обич нахлу като вихър.

				Преживяното в миг разруши.

				Тя не беше пристанище тихо,

				нито лек за ранени души.

				

				Тя обърна съдби и представи

				и доверие с ревност оплете.

				Тя не стъкна семейна жарава,

				но пося във градината цвете.

				

				Тя вилня... После бавно утихна...

				и пое през строшени стъкла.

				

				Без следи... Само няколко стиха

				днес напомнят, че тук е била.

				

				

				

			

		

	
		
			
				Изгубена

				

				Ти отмина, Любов, разпиля се...

				Като сянка се плъзна ненужна.

				Беше предана, бурна и властна.

				Беше наша... Изгубена... Чужда...

				

				Не заключих... Забравих вратата.

				И виелица грабна те взломно.

				С писък хукна след теб тишината –

				онемелия миг да догони.

				

				Не успя... Уморено притихна.

				Със опашка, виновно подвита.

				Заредиха се нощи безлични...

				Във мансардата, там, до звездите

				

				самотата на масата седна,

				убедена, че вечно ще властва.

				Тази Пирова, жалка победа

				ти, Любов, не видя. Разпиля се...

				

				А вратата остана да зее,

				да подканва навън самотата…

				Ако влезеш, Любов, пак през нея,

				аз далече ключа ще запратя.

				

			

		

	
		
			
				Сън 

				

				Какъв прекрасен сън! Ти бе до мене.

				Танцувахме във вечер звездопадна.

				Потъвах във очите ти зелени.

				Пак бяхме лудо влюбени. И млади.

				 

				Скандално млади... Беше друго време.

				Тогава всичко беше позволено.

				Отхвърляхме и догми, и проблеми...

				Дори морето беше до колене.

				 

				Дори тревата литваше нагоре,

				за да ни скрие в топлата си пазва.

				А вятърът – съюзник непокорен,

				притихваше – съня ни да опази.

				 

				Прекрасен сън... Събудих се отдавна.

				Самотна вегетирам цяла вечност.

				А в нощите към теб се устремявам,

				но земното притегляне ми пречи.

				

				Крилата си не смогнах да опазя...

				В деня нагазвам с тромави  обувки.

				 

				... Една звезда увисна на перваза

				и ми донесе твоята целувка.

			

		

	
		
			
				Снежен спомен

				

				Толкова е бяло. И студено.

				Ти къде си в тази пустош снежна?

				Мислиш ли понякога за мене?

				С гняв и болка... Или скрита нежност?

				

				Гасне във ръцете ти цигара.

				Хвърляш я ядосано през прага.

				Нека там, сред преспите, догаря!

				И към друго огънче посягаш.

				

				Пръстите ти близва със езиче.

				Пари! Болка! Но нали е ново!

				Миналото лесно се отрича.

				Дърпаш. Палиш. Пламваш. И... готово.

				

				Но когато неочакван вятър

				те запрати в ледените преспи,

				пламъчето, сгушено в ръката,

				дремещите спомени ще стресне.

				

				Нещо много старо, отболяло,

				но забило трънче във сърцето,

				ще те върне в друго утро бяло.

				...И сълза ще разреди кафето.

				

			

		

	
		
			
				Чудо

				

				Ти беше сън. Дори не беше истински...

				За теб не бях запалила огнище.

				Не беше принц от детските ми приказки.

				Дойде без кон, самотен и разнищен.

				

				Прегърна ме с ръце, от студ сковани.

				Погали ме с вдървените си пръсти.

				Изпи със устни старите ми рани.

				Докосна вярата и тя възкръсна.

				

				Поспря. Посгря се. После си отиде...

				След тебе отлетяха пеперудите.

				Небето се забули от обида.

				Луната се прегърби от почуда.

				

				А аз пристъпих към тревите боса –

				венец от спомените да заплитам...

				И стана Чудо! Крехка, недоносена,

				политна любовта ни към звездите.

				

				И цвете върху камъка поникна...

				

				

			

		

	
		
			
				Тя се връща

				

				Ще дойде тя. Не се е разпиляла

				от толкова неслучени надежди.

				На прага ни отново се е спряла,

				смълчана пред нахлуващата нежност.

				

				Ще дойде тя. Внезапно и без думи.

				На сивата ни порта ще потропа.

				Ще седне, изтерзана, помежду ни –

				да ни разкаже колко е самотна.

				

				И как без нас животът ѝ е минал

				в безсмислена борба да оцелее...

				Ще ни попита как безброй години

				напук сме вегетирали без нея.

				

				А сенките ни отчуждени в мрака

				с ефирни пръсти леко ще докосне.

				И ще ни върне в стария спектакъл.

				

				Добри си ни дошла, Любов! На гости...

				

				

			

		

	
		
			
				За теб

				

				             На П.

				

				За честното ти мъжко постоянство –

				дори и в неочаквани беди,

				за любовта ти – пролетно пиянство,

				което всички грешки победи.

				За погледа ти, пълен със прохлада,

				дори сред най-прегарящия ден,

				За ласките – жадувана награда –

				изцяло предоставена на мен.

				За рамото, с което ме покриваш,

				когато ме подгонят ветровете,

				в косите ти втъках фенерче живо –

				една светулка.

				                           В мрака да ни свети.

				

				

				

				

				

				

				

				

			

		

	
		
			
				Ти си тук

				

				Ти отново си тук. След години...

				С нежен взлом във сърцето ми влизаш.

				Пак разнежваш кръвта поизстинала

				и ме мамиш с погубваща близост.

				

				Сриваш всички табута стремглаво.

				И ваксината става излишна...

				Лумва огън от стара жарава 

				сред разровено, празно огнище.

				

				Ти си тук... Вечерта непрогледна

				ни събира в невидима ласка.

				А звездите от свода ни гледат

				и щастливо оттам ръкопляскат...

				

				И е страшно... И толкова хубаво

				да се слеем с дъха на тревите! 

				

				Ако някога с теб се изгубим,

				ще се търсим в гласа на щурците.

				

				

				

			

		

	
		
			
				Следи

				

				„То не беше любов. 

				Беше скърцане на несмазани мисли и пози...“

				                                      Емилия Николова

				

				Не бе любов... Навярно беше опит

				да полетим с гипсирани крила.

				Да се прегърнем горе, на високо,

				където ни очаква есента.

				

				Не беше сън... Навярно бе хипноза –

				съдбите си да слеем във една.

				Загърбили съмнения, прогнози,

				насаждана с годините вина...

				

				Уж беше миг – превърна се във вечност.

				Въртим се в омагьосан кръговрат.

				И земното притегляне е пречка.

				Задушен е реалният ни сят.

				

				Да спрем ли този порив ненадеен,

				че гипсът по крилата ни тежи?...

				

				Не можем със тълпата да се слеем.

				В небето сме оставили следи.

				

			

		

	
		
			
				След

				

				След тебе всеки ден се разгримирва

				като след пищен, цветен карнавал.

				В прегръдката на бледа нощ умира,

				забравил вече колко е живял.

				

				Нощта след теб съблича нежна кожа

				и мята я върху износен под.

				Но да остане с мен е невъзможно.

				Загубила е порив за живот...

				

				Без теб звездите са безоки свещи,

				запалени от чужда светлина.

				Луната безучастно ме посреща –

				една ранена от любов жена.

				

				След тебе даже птиците не пеят

				и в покривите пусти не гнездят.

				

				...А ти, усмихнат, питаш как живея.

				

				Е, справям се.

				Живот на кръстопът.

				

			

		

	
		
			
				Послание в мрака

				

				Животът ти отдавна се обърка...

				И пътят ти минава през стърнища.

				Във клопка си. Не можеш да се върнеш.

				А бъдещето не чертае нищо.

				

				Зациклил си, навярно си забравил

				какво е обич, празник и наслада...

				Със болката е трудно да се справиш.

				Изгаряш на самотната си клада.

				

				Каква любов?... Отминало понятие.

				Какви мечти?... Заглъхващи акорди.

				И честичко се сърдиш на съдбата,

				че пак те е изхвърлила през борда.

				

				Обиден си дори и на звездите.

				Понякога с бутилката си лягаш...

				

				А толкова е просто да попиташ

				защо мълча, защо стоя на прага...

				Защо не влизам, нито се сбогувам...

				Защо не ревизирам обичта си...

				Защо в съня си жадно те целувам

				и стъквам огъня – да не угасне...

				

				А толкова е просто да повярваш

				във мен и в любовта ми упорита,

				във портата, която не затварям,

				за да се върна...

				                           Ако ме повикаш.

				

				

				

				

				

				

				

				

				

			

		

	
		
			
				Ода за скайпа

				

				„Тъжна съм, Обич! Ти пак си отиваш...

				Някак безплътно се губиш в мъглата.

				Шмугваш се в първата уличка крива

				и ме оставяш сама с тишината.”

				

				„Как не си спомняш, че ти ме намрази?!

				И като дреха ме свлече на пода.

				Исках след теб да се втурна... Напразно.

				Ти се изсмя – безразлична и горда.”

				

				„Сбъркал си... Ти ми пречупи крилата.

				И ми подхвърли трохите последни.

				Исках да спреш, да се върнеш обратно...

				Ти ме отмина, от друга обсебен.”

				

				„Как да ти кажа, че в дните след тебе

				всяка жена бе пристанище кратко,

				всяка любов бе подобие бледо,

				полъх безжизнен след лудия вятър?!”

				

				„Късно е, Обич... Вече години

				с тебе се лутаме в орбити чужди.

				И в пустотата на ледени зими

				всеки ден късче от себе си губим...”

				

				* * *

				Нещо премигна. И скайпът изчезна.

				Някаква подла прищявка на тока..

				Толкова. Свърши.

				След близост последна

				двамата тръгват в различни посоки...

			

		

	
		
			
				Стихия

				

				„Проклето време – все вали.

				И по стъклата сълзи светят.”

				Тодор Чонов

				

				Вали безспирно. Толкова е тежко!

				Как слънцето в очите си да върна?

				Пред мене е грамадата от грешки –

				пореден камък ще я преобърне.

				

				Ще ни затрупат сипеи огромни.

				Реки от кал следите ще отмият.

				И само някъде в крайпътен спомен

				ще прочетат, че жертвите сме ние.

				

				Внезапен светъл лъч, от Бог изпратен,

				изми небето, облака разсече.

				Грамадата пред мене се разклати.

				Но... аз запращам камъка далече.

				

				

				

				

			

		

	
		
			
				Можем ли?

				

				Можем ли да си простим отново,

				да отмием нагнетени думи,

				погледи камшични? Да заровим

				злостния сарказъм помежду ни?

				

				Можем ли магията тревожна

				да прикрием с болнични одежди?

				Вместо да я заведем под ножа,

				да ѝ купим хапче за надежда?

				

				Можем ли с наивността на птиците

				простичко на двора да запеем?

				Или като онзи странстващ Рицар

				да се борим с вятърни злодеи?

				

				Късно ли е? Облакът проплаква

				и закрива слънцето сърдито.

				

				...Пръстите ти се насочват в мрака.

				С моите се срещат. И се сплитат.

				

				

			

		

	
		
			
				Късно

				

				В победи кратки, в загуби жестоки

				животът се изнизал покрай тебе...

				Живот на скорост. Луди обороти.

				Самотни нощи. Срещи непотребни.

				

				Любовници безименни. Съпруга...

				Това ли беше крайната награда?

				Това ли беше търсеното чудо?

				А аз копнеех... И с години страдах.

				

				Сега се връщаш... И какво очакваш?

				Отдавна се превърнах в пепелище.

				Сълзите си с годините изплаках.

				Жадувах те... Сега не чувствам нищо.

				

				Сега съм само статуя красива –

				безмълвна, равнодушна, неранима...

				

				Подслон не чакай! Просто си отивай.

				Дърво не се разлиства посред зима...

				

				

				

			

		

	
		
			
				Какво да правя с теб

				

				Ти май си се завърнала, нали?

				Тогава отлетя... И ме забрави.

				Отдавна спря във мене да болиш...

				Какво сега със теб, Любов, да правя?

				

				В сърцето ми, като във собствен дом,

				ти тихомълком пак се настаняваш.

				С години си живяла без подслон...

				Сега се връщаш... Даже нямаш право!

				

				Без тебе аз бях толкова разумна,

				спокойна, равновесна, без окови.

				Без празници и без лъжливи думи.

				Защо сега обсебваш ме отново?

				 

				Не те желая! Гоня те! Иди си!

				От тебе вече не очаквам нищо...

				Ти нямаш ли достойнство, разум, мисъл?

				Днес силна съм. Но... ти ще ме разнищиш!

				

				Не ми припомняй как изгарях в жажда

				и как лекувах парещите рани.

				

				Щом днес, Любов, от пепелта се раждаш,

				отварям ти.

				                                 Но искам да останеш.

			

		

	
		
			
				Завръщането на Кай

				

				Изстрадах те. В съня си те изваях.

				Деня започвах с мисълта за теб.

				Очаквах те в безумие отчаяно.

				Политах в пропаст. Давех се в небе...

				

				И ти дойде! И беше тъй прекрасен

				във свежата си детска чистота.

				От Господа дарени с глътка щастие

				се втурнахме да покорим света.

				

				Но... този свят оказа се коварен.

				Предадена от хиляди вини,

				строшената и поругана вяра

				разпръсна се на ледени игли.

				

				Една от тях в окото ти заседна

				и деформира твоя малък свят.

				Крепиш се на ръба на страшна бездна,

				Напред е мрак. А пътят е назад!

				

				Ръцете си над пропастта простирам,

				отчаяно опитвам да те спра.

				И виждам как в очите ти напира

				една недоизплакана сълза.

				

				От нея пада леденото късче 

				и се разтапя в слънчевия ден.

				

				Не всяка обич води до завръщане.

				Но върнеш ли се, значи си спасен.

				

				

				

				

				

				

				

				

				

				

				

				

			

		

	
		
			
				Бумеранг

				

				В една юлска утрин си тръгна внезапно...

				Остави кафето. Не се и обърна.

				

				След тебе Южнякът затръшна вратата.

				Смълчана, Луната виновно посърна.

				

				Звездите на първия ред се подсмихват.

				Пред тях разиграваш спектакъл от класа.

				В тълпата избрана наперено влизаш

				с уверен отскок и нехайна гримаса.

				

				Напред е успехът. А ти – първокласен,

				излъскан, напудрен – събираш овации.

				И пътят е някак пронизващо ясен.

				

				Но... дяволът дебне в крайпътните храсти.

				

				Объркваш посоката. Всичко пропада...

				Успехът виновно подвива опашка.

				Ловци кръвожадни устройват засада.

				За сметки надписани скъпо се плаща.

				

				

				

				

				Звездите ехидно от свода намигат.

				За чуждата участ на кой ли му пука?...

				

				...Ръцете ми плахо в нощта те намират.

				Докосват те ласкаво. И те пропукват.

				

				Поглеждаш нагоре. И... нещо се случва!

				Луната чертае към мене пътека.

				С треперещи пръсти вратата отключваш –

				на масата още ухае кафето!

				

				

				

				

				

				

				

				

				

				

				

			

		

	
		
			
				Докосване

				

				Душата ми с душата ти се люби

				в едно легло от облачни стихии.

				В докосването Чудото се губи...

				В безплътното е днешната магия.

				

				Сърцата ни преливат от наслада.

				Еротика са тихите ти думи,

				които са нечакана награда

				във този свят, дозирано безумен.

				

				Не се опитвай с ласки да ме стоплиш.

				Не тръгвай по утъпкани пътеки.

				Щом две души до Господ се докоснат,

				намерят ли се, раждат се комети.

				

				

				

				

				

				

				

			

		

	
		
			
				Вратата

				

				Стари приятелю, знаеш ли колко

				нощи очаквах да дръпнеш вратата?

				Помниш ли глътката пареща болка

				или резливия вкус на тъгата?

				 

				Помниш ли залеза в топлата вечер

				или звездите в небето бездънно?...

				После луната как облак облече...

				Помниш ли прага, на който се спънах?

				 

				Този праг, толкова дълго жадуван.

				Прага, след който затворих вратата...

				Прага, през който със теб се целунахме,

				но не посмяхме да минем оттатък.

				 

				Скъпи приятелю, вече с години

				старата порта очакващо зее...

				Ала не мога през нея да мина.

				 

				Както и ти не се върна през нея.

				

				

				

			

		

	
		
			
				Беше ли?

				

				Дали беше любов или само копнежност?

				Дали беше надежда или само тъга?

				И дали беше миг или само убежище 

				моята първа целувка, 

				после твоето: „Да!”

				

				И дали бяха птици онези минути,

				във които светът се побираше цял?...

				После думите, казани тихо. Нечути.

				Спотаени позорно под топлия шал.

				

				И дали беше приказка или гротеска...

				Аз не помня дори от какво оживях...

				

				Тебе вече те няма, но остави в сърцето

				разпилени пътеки от горчив звезден прах.

				

				

				

				

				

				

				

				

				

				

				

				

				

			

		

	
		
			
				В ОЧИТЕ СИ ТЕ НОСЯТ СВЕТЛИНАТА

				

				

				

				

				

				

				

				

				

				

				

				

			

		

	
		
			
				Различните

				

				Не искаш повече да вегетираш!

				Да бъде всеки ден един и същ.

				И с всяка крачка бавно да умираш

				като пустиня, тръпнеща за дъжд.

				

				Омръзна ти да бъдеш все различен.

				Та кой ли досега те оцени?

				Такива хора кой ли ги обича?

				Те будят позабравени вини.

				

				Те ровят позадрямалата съвест.

				Отричат ги, дори ги подиграват,

				защото не умеят да са първи,

				макар че пред куршумите застават.

				

				Те неусетно влизат във сърцата...

				Дори не помниш как си им отворил!

				

				В очите си те носят светлината.

				Различните и неразбрани хора...

				

				

				

			

		

	
		
			
				В памет на Добри Тонев

				

				„Разтвориш ли ръцете за прегръдка,

				Ти вече си удобен за разпятие...”

				Добромир Тонев

				

				Възседнал някакъв дъждовен облак,

				в отвъдното си. И редиш куплети.

				А вятърът – неканен гост на гроба,

				засипва с прах смълчаните букети..

				

				И болката е непосилно тежка.

				Превръща ни в мишена за разпятие.

				Вървим по път, застлан със чужди грешки.

				И злото е действително понятие.

				

				Целувките са всъщност дар от Юда.

				В прегръдките спотайва се омраза.

				Но щом гласът ти съвестта ни буди,

				не си живял, не си творил напразно.

				

				

				

			

		

	
		
			
				Небесен автостоп

				

				В памет

				на Пламен Александров

				

				Какъв бе този късен автостоп

				във края на прегарящото лято?

				Къде потегли без компас? Защо

				отново тръгна без попътен вятър?

				

				Забрави стопаджийския атлас...

				Без него как пътека ще намериш

				към есенния пристан на Бургас?

				

				По облачните стълби се катериш.

				

				А там те чакат Добри, Петя, Владо,

				във клуба на небесните поети.

				Посрещат те... А от небето пада

				невиждан дъжд от светещи комети.

				

				

				

				

			

		

	
		
			
				Бащите

				

				Приятелю, бащите не умират.

				А само си отиват в своя свят.

				Те всяка вечер в мрака ни намират.

				В отблясъка на свещите горят.

				

				Докосват ни в сияние лъчисто.

				Обливат ни със лунна светлина.

				Разливат чаша вино върху листа.

				Отместват пепелника настрана.

				

				Размачкват недопушена цигара.

				Целуват уморените чела...

				А после със зората се разтварят

				сред млякото на есенна мъгла.

				

				Събуждаш се. Навън е вече светло.

				 Как всичко си объркал през нощта!

				А в утрото с крилете на небето

				те пази твоят най-добър баща.

				

				

				

				

			

		

	
		
			
				Цветята на мама

				

				Сънувах сън. Със теб вървяхме, мамо,

				през път, застлан със разлюляни макове.

				Закриляше ме крехкото ти рамо.

				Със длан изтри очите ми разплакани...

				

				Милувката, по-нежна от въздишка,

				превърна ме във мъничко момиче.

				Поисках миг от дните си предишни –

				да мога с мак към тебе да дотичам.

				

				Но се събудих... Беше пусто, тъмно.

				Не ме дочака... Тихо отлетя.

				Замаяна, на прага се препънах

				и чух шума на ангелски крила.

				

				Пази ме, мамо! Ти ме правиш силна.

				Със теб се чувствам ведра и добра.

				Когато след години те настигна,

				с венче от макове до теб ще спра.

				

				

				

				

			

		

	
		
			
				Закъснял букет

				

				                             В памет на татко

				

				Осиротяха дните ми без тебе...

				А в нощите явяваш се безплътен.

				Навеждаш се – като икона бледен,

				погалваш ме и тръгваш си по пътя.

				

				По този път, от който вече няма

				да те посрещне старата ни къща...

				По който преди тебе тръгна мама,

				загубила билета си за връщане...

				

				По който преди няколко години

				сърцето ти отправи се след нея,

				но не успя през прага да премине...

				Опита се насила да живее...

				

				Сега сте двама, може би – честити.

				В отвъдното ви свърза вечността.

				

				На гроба ви полагам маргарити –

				на обичта ми късните цветя.

			

		

	
		
			
				Кривите думи 

				

				„От тежките думи

				буквите се попрегърбиха.“

				С.М.

				

				От тежки думи буквите немощни

				прегърбиха се като запетайки.

				А листът смачкан полетя към коша,

				закътал в гънките си чужди тайни.

				

				Женица плаха в кошчето надникна.

				Отдавна тъй изкарваше си хляба.

				Отдолу листът грапав я подтикна-

				че все за нещо щеше да потрябва.

				

				Извади го и с длани го приглади.

				И буквите изскочиха. Тя ахна.

				Извиха се като тополки млади,

				в сърцето и подириха си стряха...

				

				И заредиха думи върху лѝста...

				Какви ти думи?!... Цели два-три стиха!

				Жената към гърдите ги притисна.

				Снага източи...

				                                После се усмихна.

				

			

		

	
		
			
				Една друга Коледа

				

				Дали да чака Коледното чудо?...

				Не всеки среща своя Жан Валжан.

				

				Козета тази нощ остана будна

				и с поглед, вперен в стария таван.

				Оттам, през скърцащата капандура

				ще дойде Той с еленова шейна.

				Звънчетата ѝ нежно ще пробудят

				смълчаната и смръщена луна.

				И с пръчица вълшебна ще докосне

				угриженото слабо личице.

				Какво ли във торбата си ѝ носи?

				Тревожно бие детското сърце.

				

				Елените понасят се нататък...

				На този праг те никога не спират.

				Козета се изправя до вратата.

				Мечтите си в обувчица побира.

				

				След миг утихна... Стана страшно. Тъмно.

				Отишъл си е старецът желан.

				Сирачето самотно се обърна

				и... срещна погледа на Жан Валжан.

				

				И в тази нощ на приказни вълшебства

				в обувката жълтица заблестя.

				Козета се превърна във принцеса.

				

				На Коледа се случват чудеса.

				

				

				

				

				

				

				

				

				

				

				

				

			

		

	
		
			
				Просякът

				

				Във двора обрасъл на старата църква

				един просяк идваше всяка неделя.

				Отхвърлен. Забравен. Самотен. Одърпан.

				Тревата набола му беше постеля.

				

				Протягаше длан към поредния грешник,

				преминал през прага да търси утеха.

				Събираше залъци, фасове, свещи...

				Понякога – стари захвърлени дрехи.

				

				Така си живееше тъжно с години.

				Не чакаше утре, не помнеше вчера...

				Но случи се! Тя покрай него премина.

				Смутено се спря. А пък той потрепери.

				

				Тя беше жената от минали нощи,

				която с години съня му крадеше,

				която в ума му витаеше още

				и луда по него наистина беше!

				

				Изискана, фина, облечена стилно,

				от чантичка вносна извади монета.

				Клошарят изтръпна. Изсмя се горчиво.

				В очите му пламък забравен просветна.

				

				Ръката протегната в миг се обърна

				надолу с дланта, като скъсана струна...

				Жената обратно монетата върна,

				обгърна ръката му.

				                                          И я целуна...

				

				

				

				

				

				

				

				

				

				

				

			

		

	
		
			
				Мъжът

				

				Мъжът тихо влезе. Опря се на прага.

				С надежда се взря към прозореца прашен.

				Усетил в гърдите познатото стягане,

				приседна на пода – смутен и уплашен.

				

				Във стаята властваше днес тишината...

				Надничаше подло от всеки стар ъгъл.

				Човекът потръпна. Простря си ръката

				към входа, през който отдавна бе тръгнал.

				

				Вратата, останала пак зад гърба му,

				тогава дори и с ритник не затвори...

				

				Невидими сенки сред стаята тъмна

				простенват. И тихо с мъжа си говорят. 

				

				Студено е... В туй разгромено огнище

				отдавна угаснал е живият въглен...

				Човекът забравен си нямаше нищо...

				Живееше беден. Самотен. И тъжен.

				

				Завърна се тук да потърси утеха.

				Но болката стара избухна внезапно!

				Разкъса гърдите. Взриви му сърцето...

				

				...И вятърът с писък затръшна вратата.

			

		

	
		
			
				Единака

				

				На Н.

				

				Танцува във кръвта му свободата.

				Изгризва стягащите го окови.

				Понякога се сърди на съдбата,

				че крак му е подложила отново.

				

				Понякога замисля се над чашка,

				че свободата значи самота...

				Но силната привързаност го плаши.

				Убива във зародиш любовта.

				

				Вълкът е сам и затова е силен!

				Издига пред сърцето си стени.

				Превърнал е живота си в пустиня -

				следи от изоставени жени.

				

				Той скрива жаждата си за доверие

				и ще загине, без да коленичи.

				В бърлогата му кой ще го намери?

				Такава е цената да си ничий.

				

				Ще го намери, който го обича.

			

		

	
		
			
				Зад борда

				

				Тя потропва с бастунчето в мрака.

				Запетайка сред стройни тополи,

				тя ситни. Ала кой ли я чака?

				За цигарка и огънче моли.

				

				А от пейката грубо се смеят:

				„Да бе, огън за тази клошарка?!”

				Някой камък захвърля по нея,

				друг замеря я с мръсна угарка.

				

				Тя изхлипва във шепи горчиво.

				И вини, безутешна, съдбата.

				Беше някога млада, красива

				и владееше вещо играта.

				

				Разпиляваше власт и богатство.

				Но внезапно изпадна зад борда...

				На живота изгуби компаса,

				укроти си мечтите с намордник.

				

				И... сега е в деветата глуха.

				По-самотна от гларусов крясък.

				По брега със тояжка почуква

				и нощува в крайбрежните храсти.

				

				Някой ден със усмивка беззъба

				ще докрета сама до скалите.

				Ще почака за вятър попътен

				и към морското дъно ще литне.

				

				

				

				

				

				

				

				

				

				

				

				

				

			

		

	
		
			
				В деня на влюбените

				

				Две чаши със вино на празната маса...

				Едната отпита почти до средата.

				Встрани – пепелникът със няколко фаса.

				Захвърлени в ъгъла, съхнат цветята...

				

				Тук някой приседнал – задъхан, забързан...

				Изпушил цигара, потропвайки нервно.

				Отпил две-три глътки, не стигнал до дъно,

				подхвърлил монета на стария келнер

				

				и после си тръгнал...С несигурна крачка.

				Загубил опора, приседнал на кея.

				А там в ресторанта оставил цветята,

				избирани с толкова обич за нея!

				

				Случаен клошар покрай бара преминал.

				Събрал два-три фаса във мръсните шепи.

				Изсмукал до дъно червеното вино.

				Залитащ си тръгнал...

				                                        И стъпкал букета... 

					

			

		

	
		
			
				Тя

				

				Тя бе красавицата на квартала.

				Мъжете се избиваха за нея.

				Тя беше нежна, слънчева и бяла –

				една родена в приказките фея.

				 

				Създадена да радва сетивата,

				любов даряваше на всеки пътник...

				Тя толкова съдби в калта запрати,

				че на лицето ѝ нощта замръкна.

				

				Не се привърза никога за дълго.

				Премина през живота като вихър.

				Но и за никого не стана първа.

				Обичаха я... После я изтриха.

				 

				В един дъждовен ден си тръгна тихо.

				Стопи се в мрака плитката ѝ бяла.

				Над гроба ѝ врабчета дом си свиха.

				И краят се превърна във начало.

				 

				...А бе красавицата на квартала.

				

				

			

		

	
		
			
				Жената на прага

				

				Тя ме спря и поиска ръка –

				да ми гледа. Така ме подмами.

				Беше слаба и крехка жена.

				И приличаше много на мама,

				

				там от снимката, дето в нощта

				баба тайно за миг ми показа.

				После баба, когато умря,

				някой старата ракла изпразни.

				

				След години от спомена кратък

				не остана дори и въздишка.

				Аз се гмурнах в живота. Нататък

				всяко връщане беше излишно.

				

				Само някога в сънища скрити

				до леглото си стъпки очаквах.

				И със болка, взривила гърдите,

				лягах, свита до старата ракла.

				

				Без сълзи.... Днес жената на прага –

				като в детските приказки бяла,

				към лицето ми с пръсти посяга.

				Но виновно ги скрива под шала...

				

				И си тръгва, съсипана, няма...

				Безнадеждно се стапя във мрака

				

				Боже, колко прилича на мама!...

				Не я спрях.

				               После тайно заплаках...

				

				

				

				

				

				

				

				

				

				

				

			

		

	
		
			
				Спътници

				

				В нощта със цвят на черно кадифе

				единствен лъч бе лунната пътека.

				Две сенки под смълчаното небе –

				дете и куче, пъплещи полека.

				

				Премръзнали и гладни, недоспали,

				във странен ритуал напред вървят.

				Детето спре, партньора да погали... 

				И после продължават своя път.

				

				Защо щурмуват пясъчните дюни?

				Вървят сами, незнайно накъде...

				Сподавен лай. Изхлипване безшумно.

				Бездомно куче. Улично дете.

				

				И кой ги е уцелил във сърцето

				със груба реч, с безчувствена ръка?

				Дете и куче – тъжни силуети,

				разплакват разгневената луна.

				

				Прегръщат се и лягат във тревите.

				Облизва песът детските коси.

				Заспиват под звездите беззащитни...

				

				Поне завивка, Боже, им прати.

			

		

	
		
			
				Улов

				

				Наоколо кръжаха лешояди. 

				Пронизана бе със прецизна точност.

				Животът спря за миг на бавен кадър,

				а после се превърна в многоточие...

				

				Тя беше птица, от любов родена,

				разперила за полет пръв крилата.

				Куршумът пръсна младите ѝ вени.

				И сляха се небето и земята.

				

				Последен писък, тих като въздишка...

				Нахлу нощта в смълчаните зеници.

				

				Ловецът, без терзания излишни,

				си тръгна горд с простреляната птица.

				

				

				

				

				

				

				

				

			

		

	
		
			
				Антилопи

				

				Забравяме какво е да се любим.

				Отхвърляме акорда на телата.

				Сред джунгла сме. И силите си губим.

				А пътят е отцепен. За обратно.

				

				Напред е тъмно,

				а назад – засади.

				Лиани в гъсти мрежи ни обвиват.

				Не помним вече, че сме още млади...

				Дано поне наистина сме живи!

				

				И бавно се размиваме сред мрака

				в отровата на стадната си същност...

				... А някъде – скандално неочаквани,

				две антилопи жадно се прегръщат. 

				

				

				

				

				

				

				

				

			

		

	
		
			
				Съпротива

				

				Загубихме страстта си към живота,

				притиснати от сиви хоризонти.

				Приемаме несгодите без ропот.

				Живеем в къщи с липсващи балкони.

				

				Отровен въздух дишаме спастично.

				Морето си го спомняме от книги...

				Не можем безвъзмездно да обичаме,

				да даваме, когато не достига...

				

				Не можем да се радваме на песен,

				да полетим с балона на мечтите,

				да си откраднем минзухар наесен

				и да го втъкнем на дете в косите.

				

				Живеем – дрипави марионетки,

				конците си объркали отдавна.

				И Пепеляшки, вместо Жулиети,

				се радваме на еднодневна слава.

				

				Но тази примиреност с дните сиви,

				но тази непресъхваща тъга

				събуждат в нас жестока съпротива.

				

				Един въпрос се ражда: „Докога?“

			

		

	
		
			
				Приятелите

				

				Приятелите се броят на пръсти.

				Броиш до пет и казваш си: „Дотук!“

				Но всеки пръст си има своя същност.

				И всеки пръст е брънка от юмрук.

				

				Останаха най-верните приятели,

				повярвали във мене фанатично.

				И тях не ги уплаши клеветата,

				защото ме познават. И обичат...

				

				И Те ме спряха на ръба на бездната.

				Със тях спокойно ще вървя напред.

				А другите, по-многото, изчезнаха...

				Не са ми нужни!... Щом броя до пет.

				

				

				

				

				

				

				

				

				

				

				

				

				

				

				

				

				

			

		

	
		
			
				КОГАТО СТАНЕ ЕСЕННА КРЪВТА

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

				

			

		

	
		
			
				Есенни чувства

				

				... И чувствата ни стават все по-зимни.

				Оголени от падащи листа.

				В износен съд до гаснещи камини

				линеят късни есенни цветя.

				

				Мечтите ни са бледи, прозаични.

				И все по-тихо стъпва радостта.

				Не топли... А в поредното „Обичам…“

				прозира незатихваща тъга.

				

				Дори и болката е поносима,

				когато стане есенна кръвта.

				

				Пред прага на настъпващата зима

				все още търсим цигански летa.

				

				

				

				

				

				

				

				

			

		

	
		
			
				Когато тя си отиде

				

				Отишла си е старата вълшебница...

				На пръсти през комина се измъкнала.

				Почувствала се странно непотребна,

				подвила си опашката зад ъгъла.

				

				И заскимтяла – провинено куче,

				прогонено от своите стопани.

				Най-простата повеля не научило,

				че всяка обич е река от рани.

				

				Отишла си е... Няма да я върнем!

				Направила е непростими грешки.

				Тя ще приеме всякаква присъда,

				дори да е несправедливо тежка.

				

				И ще загуби своето вълшебство –

				на птиците крилата да раздава,

				по-силно от Вечèрница да свети

				и малки чудеса да сътворява.

				

				Отишла си е. И денят повяхва.

				И става сивото основен цвят...

				

				...Но някъде, под някаква си стряха

				две птици продължават да гнездят!

			

		

	
		
			
				Болката

				

				Разнищва болката, кълве дълбоко.

				Оставаш само сетива и спазми...

				След толкова безсмислена жестокост

				как разума си бистър да опазиш?

				

				Да, разумът приема неизбежното.

				Ала сърцето го отхвърля с яд –

				препълнено от спомени и нежност,

				застинало в самотния си ад.

				

				Не можеш философски да приемеш

				такава болка, непосилно жива!

				Отхвърляш разума – ненужно бреме,

				и с дрипава надежда се завиваш.

				

				

				

				

				

				

				

				

				

			

		

	
		
			
				Добър вечер, Тъга!

				

				Здравей, тъга! 

				Франсоаз Саган

				

				Добър вечер, Тъга! Днес си пак подранила…

				Непоканена влизаш и се свличаш на стола.

				Сред деня пъстроцветен си загубила сили,

				но в нощта триумфираш – ненаситна и гола.

				

				Без дори да дочакаш да затворя вратата,

				ти надменно заставаш до прозореца тъмен.

				Завладяваш съня и рушиш тишината.

				После подло се свиваш в най-далечния ъгъл.

				

				Ти вечеряш със мрака и нарастваш стократно.

				Във сърцето се впиваш и пресяваш мечтите.

				И посмъртно не искаш да си тръгнеш обратно...

				Като трънче бодеш и горчиш във очите.

				

				Не оставай, Тъга!... Ти не си ми приятел.

				Ти не си гост. Ти си болест. И дете на нощта.

				

				Като прилеп на прага се препъва тъгата.

				Уж от мен си отива...

				                                   А дълбае следа.

			

		

	
		
			
				Сродена с тъгата

				

				Каква тъга! Понякога разяжда

				понякога въздига до звездите.

				В най-късния среднощен час се ражда

				като прашинка дращи във очите.

				

				Минават дните в радост и тревоги –

				една безкрайна луда въртележка.

				Минутите прелитат босоноги

				и гаснат като прегорели свещи...

				

				А всяка вечер, щом сънят прогонен

				от миглите, бездомен си отива,

				един внезапен и ненужен спомен

				със мен под одеялото се свива.

				

				И връща се тъгата ненаситна

				с акордите на Лунната соната…

				

				Да я отпратя вече не опитвам.

				От болката се ражда красотата.

				

				

				

			

		

	
		
			
				Разговор с лятото 

				

				Не те обичам, лято. Вече не.

				Такова си задушно, равнодушно...

				А с твоето кобалтово небе

				отдавна сме се хванали за гуша.

				

				Не те очаквам, лято. Вече не.

				Все още светлооко, но жестоко,

				не носиш дъх коралов на море.

				Не се люлее над вълните котва...

				

				Не те задържам, лято... А мечтая

				да плисне хладен дъжд. И изведнъж

				сред локвите деца да заиграят.

				Да ме прегърне под чадъра мъж.

				

				Окъпани и свежи, и безбрежни,

				да си отдъхнат от жарта житата...

				Не гледай под пшеничените вежди

				подкупващо... Не те обичам, лято!

				

				

				

				

			

		

	
		
			
				Реабилитирано лято

				

				„Не те обичам, лято. Вече не.“

				

				Опитах се да те намразя, лято.

				Но ти ме стрелна с миглите пшенични.

				Изсипа топъл дъжд върху житата

				и ме наказа пак да те обичам.

				

				Опитах се да те прогоня, лято.

				Но ти изгря над гърбавия хребет.

				Погали ме с крило от южен вятър

				и ме остави влюбена във тебе.

				

				Не исках да ме притежаваш, лято.

				Но ти ме грабна в огнена прегръдка.

				Примряла ме положи на земята.

				И се изгубих в твоята безплътност.

				

				От мен не можеш да си тръгнеш, лято...

				Притеглена от златната магия,

				преливам в теб като вълна, която

				в черупка бисерна ще те открие.

				

				

			

		

	
		
			
				Сто години 

			

		

	
		
			
				без самотата

				

				Тя е спряла на прага и наднича през входа.

				Бе прогонена някога от случайни успехи.

				Сто години без мене самотата е бродила

				и се връща, измъчена, да подири утеха.

				

				С изкривена усмивка аз вратата отварям.

				Пак сервирам кафе върху празната маса.

				И наливам уиски. Двете палим цигара.

				Аз я гледам очакващо. Тя – с нахална гримаса.

				

				Аз се правя на силна, тя – на много отракана.

				Две заучени пози на самотни принцеси.

				И прекрасно си знаем, че това е театър,

				в който всяка се учи да играе нечестно.

				

				В който всяка секунда се рушат правилата...

				Да играеш почтено е безумие пълно!

				Затова не споделям как крещи тишината.

				Вдигам тост. И изпивам самотата. До дъно.

				

				

			

		

	
		
			
				Есенна обич

				

				Дегустирах вина. Дегустирах любови.

				И отпивах на екс. И до дъно.

				Празни чаши и чувства. Но започвах отново.

				Все изплувах, преди да потъна.

				

				В океана опасен, наречен живот,

				неведнъж, след безсмислени страсти,

				между прилив и отлив, намерила брод,

				си открадвах по къшейче щастие.

				

				И тогава внезапно се скъса вълната.

				Връхлетя и разрони скалите.

				Като дух от бутилка взриви тишината

				и обърка стандартния ритъм.

				

				Бе пиянството сладко. От пенливи вина

				по-искряща е късната песен..

				

				Днес с несигурни стъпки – две напред, две назад...

				с теб навлизаме в нашата есен...

				

				

			

		

	
		
			
				Ревността

				

				А дали всъщност тя ме напусна

				или аз ѝ посочих вратата?...

				Беше дързост и гняв. Беше устрем.

				Беше огън и студ. Бръснещ вятър.

				 

				С мен живя във хармония странна –

				симбиоза на жертва и хищник.

				Аз от своята обич я хранех.

				Тя мечтите ми бавно разнищи.

				 

				Беше подла. Изискваща. Властна.

				Беше трънче, в сърцето забито.

				Беше грешна рецепта за щастие.

				Настанила се в мен, без да пита...

				 

				Тази ревност... Неканена лудост.

				Колко нощи осъмвах със нея!

				Беше болка. Но беше и Чудо.

				Страстен порив. Импулс да живея.

				 

				

				

				

				

				А когато най-после си тръгна,

				победена в двубоя, излишна,

				аз тревожно на прага се спънах –

				любовта ми бе спряла да диша...

				 

				Тази обич всесилна, която

				се превърна за миг в непотребност...

				Не успях да я върна обратно.

				 

				Просто... липсваше дозата ревност.

				

				

				

				

				

				

				

				

				

				

				

			

		

	
		
			
				Гостенка

				

				На масата сме. Ти и аз. И тя.

				От месеци ни следва упорито.

				Подмолно, без покана и цветя,

				в сърцата ни прониква и не пита.

				

				Как не разбра, че никой не я чака-

				такава сива, тъжно постоянна...

				Не се усмихва, нито пък проплаква –

				пришита като кръпка върху рана.

				

				Унило гледа. Стара е... И глуха.

				Не може даже разговор да почне.

				Представя се. Наричали я Скука.

				В тълпата някой подло ни посочил.

				

				Открила ни – две сенки уморени...

				Напълнили сме празната ѝ чаша

				със двойно доза студ и отегчение.

				И седнала на масата ни прашна.

				

				

				

				

				

				Така самодоволна и надута...

				Не искам между нас да се намести.

				Приканвам я: „Дуел, госпожо Скука?” 

				Да я отпратя няма да е лесно.

				

				Ще я пронижа с копие от нежност.

				Тогава няма шанс да оцелее.

				

				Но щом сме в плен на ловката ѝ мрежа,

				ще можем ли да продължим без нея?

				

				

				

				

				

				

				

				

				

				

				

				

			

		

	
		
			
				Ах, този дъжд...

				

				Дъждът не спи. Наострил е иглички

				и всеки миг над нас ще връхлети.

				Такава нощ озонова обичам!

				Такава нощ! А в нея – аз и ти!

				

				Над нас чадър разперил е дланта си,

				за да избегне идващия дъжд.

				Ще го затворя. Шапки не понасям.

				Свободни сме! Небе, жена и мъж.

				

				В такава нощ луната-съучастник

				очи притваря да ни приюти.

				Изсипва дъжд от невъзможно щастие.

				

				А после със години ще боли

				от капките, пронизали плътта ни,

				и закодирали една тъга...

				

				От този дъжд ще ни останат рани.

				Но нека да вали!...

				                                   До сутринта.

				

				

			

		

	
		
			
				Театърът на живота

				

				На сцената животът режисьор е.

				Актьорите подрежда и върти –

				пионки сред натруфени декори.

				Събира в пъзел страсти и съдби...

				

				А ролите отдавна са раздадени.

				И текста всеки е наизустил.

				Овации... Провали. И награди.

				Един изтъркан артистичен стил.

				

				Играе неизвестната актриса.

				Омайва всички с чар неустоим.

				А после зад прашасали кулиси

				размазва с плач натрупания грим.

				

				Актьорът от театъра на сенките

				най-силната си роля е направил.

				Но още в светлината на прожектора,

				от публиката снобска е забравен.

				

				Спектакълът е стар и доста скучен.

				На тази сцена изненади няма.

				И хепи енд отдавна не се случва...

				И няма нищо...

				                             Даже няма драма...

			

		

	
		
			
				Един ден с морето

				

				Отново сме с морето на брега.

				То – влюбено неистово в скалите,

				а аз – понесла древната тъга

				на чайките, кръжащи над вълните.

				

				Докосваме се в мимолетен танц,

				с привк(у)с на миди, сол и водорасли

				в един невероятно стар каданс –

				пленително коварен. И опасен.

				

				Ще се удавят в него сто звезди.

				Последната до мене ще доплува.

				Ще татуира в пясъка следи,

				с които приливът ще се целува.

				

				Ще се роди след бурята дъга.

				Дали под нея мога да премина?

				

				Сбогувам се с морето и брега,

				допряла до ухото раковина...

				

				

				

			

		

	
		
			
				Завръщане у дома

				

				Животът ми, безкрайна въртележка,

				бе път през върхове и падини...

				Успехите се сменяха със грешки,

				а грешките – с преглътнати винѝ.

				

				Надеждите безследно се изтриха.

				Но раждаха се нови светове.

				Съдбата си изливах върху листи.

				И гонеха ме бели ветрове

				все пo на север, в оня дом, където

				останаха безгрижните ми дни.

				Където детството ми още свети

				и тихо ми нашепва: „Остани!“

				Където спомените безпогрешно

				вградиха ме...

				А този град засмян

				откърми ме със вярата на Левски

				и силата на гордия Балкан.

				

				

				

				

				

			

		

	
		
			
				Нещо

				

				Нещо, отдавна отминало...

				Но отпечатък оставило.

				Нещо докрай не изстинало...

				Кърпено. Позабравено.

				

				Нещо, което, умирайки,

				вкопчва се в нови надежди.

				Търси, но все не намира

				брод през строшената нежност.

				

				Нещо, в сърцето закотвено.

				Там от години замряло.

				Ала без него животът

				почва със край. Без начало...

				

				Някаква болка голяма,

				впила в душата бодили.

				Изпепелила... Но пламък

				от пепелта се извива.

				

				Може би нещо изгубихме?

				Може би нещо се ражда?

				

				Но е горчиво и хубаво

				с вечната тръпнеща жажда.

			

		

	
		
			
				Пробуждане

				

				Какво, Любов, при мен ли се завръщаш?

				Та аз отдавна пратих те в запаса!

				С години нямаш Дом във тази къща

				и празен стол до счупената маса.

				

				Отхвърлена като изпята песен,

				запратена през девет планини,

				ти онемя в една дъждовна есен,

				понесла бремето на сто вини.

				

				Понесла бремето на двеста стиха,

				заченати във твоя звезден час,

				ти тръгна, непогалена и тиха,

				прокудена безмилостно от нас.

				

				Сега си тук. Застанала на прага.

				Замислена пред коридора тъмен.

				И страшно ти се иска да избягаш,

				преди на кръста пак да те разпънем.

				

				Не смееш да прекрачиш стъпалата,

				застинала в готовност отстрани...

				

				Но нямам сили днес да те отпратя

				и тихо ти прошепвам: „Остани!...“

			

		

	
		
			
				Бягство с лятото

				

				По стъпките на лятото горещо

				нахлувам в центъра на урагана.

				И ме разтърсва споменът за среща,

				написана с дъха ни по тавана.

				

				Какъв ти спомен!... Лятна Одисея 

				създадохме във старата мансарда.

				И обичта, зачената във нея,

				изгря като звезда на булеварда…

				

				А беше знойно, беше тежко лято. 

				Прогонваше ни вдън гори прохладни.

				По атоми лежахме на тревата –

				скандално чисти. И престъпно млади.

				

				Сега сме вече стъпкани и равни.

				Мансардата с палати заменили,

				заспиваме в барокови дивани

				и търсим хлад в луксозните си вили.

				

				Дали пък да не си измислим бягство?

				Да се прегърнем в скъсана палатка.

				И в троен танц със рижавото лято

				да стигнем до звездите. 

				                                          И обратно...

			

		

	
		
			
				Пепеляшка

				

				В живота си останах Пепеляшка...

				Не се отвори древната магия. 

				Не се превърна тиквата в каляска.

				Пантофката не смогнах да открия.

				

				Край пепелта на старото огнище

				останах свита в роклята си груба.

				Очаквах много, не получих нищо.

				А туй, което имах, го изгубих.

				

				Поспираха се принцове фалшиви.

				Излъскани. Напудрени. Обаче

				конете с неспокойните си гриви

				изхвърляха излишните ездачи.

				

				Един замръкна в малката ми стая.

				Ще го пробудя с вятърна целувка.

				И ще го пратя вдън гори потайни

				да търси стъклената ми обувка.

				

				

				

				

			

		

	
		
			
				Феникс

				

				Такава съм – не винаги разбрана.

				Затворена във себе си. Тревожна.

				Понякога излишно разпиляна

				в летежа си към порив невъзможен.

				

				От пепел птица, с въглени в крилата,

				небето си загубила в зачатие.

				Насила примирена със съдбата,

				превърнала живота ѝ в разпятие.

				

				Понякога отплувала внезапно

				към свят, изпълнен с лунни водопади.

				Обяздила случаен топъл вятър.

				Преодоляла земните прегради.

				

				А друг път – много тиха и прилична,

				готова на врага си да помогна.

				

				Не ме приехте... Просто съм различна.

				А може би – 

				                                   докосната от Бога. 

				

				

			

		

	
		
			
				Живот от думи

				

				Аз вече ще живея на инат.

				И с всеки ден неспирно ще воювам.

				Ще предизвиквам този смръщен  свят.

				Насила обич няма да купувам.

				

				Ще се заслушвам в бързата река,

				която във морето се прелива.

				Ще стисна най-самотната ръка –

				да я направя малко по-щастлива...

				

				Звезда от небосвода ще откъсна

				и ще я дам на скитник във беда.

				А щом надеждата във мен възкръсне,

				ще я разпръсна щедро по света.

				

				Ще стана най-добрият ви приятел.

				Каквото имам, ще ви подаря.

				

				Сега обаче, тръгвайте нататък.

				Сега ме оставете най-сама –

				да се сбогувам с късната си обич

				и да я скътам в старите албуми...

				

				Аз вече мога, вече всичко мога!

				Живота си побрах в гнездо от думи.

